ଭୁବନେଶ୍ୱର,ଡିସେମ୍ବର ୯(ଓଡିଶା ଡଟ୍ କମ୍)-ଅନ୍ତଃ ରାଜ୍ୟଛାତ୍ର ଜୀବନ ଦର୍ଶନ-୨୦୧୨ କାର୍ଯ୍ୟକ୍ରମରେ ଓଡିଶା ଆସିଥିବା ଉତର-ପୂର୍ବାଞ୍ଚଳର ରାଜ୍ୟର ଛାତ୍ର ଛାତ୍ରୀମାନଙ୍କୁ ଏକାମ୍ର ନଗରୀର ଜନତାଙ୍କ ତରଫରୁ ଏକ ଭବ୍ୟ ନାଗରିକ ସମ୍ବର୍ଦ୍ଧନା ଦିଆଯାଇଛି ।
ରବିବାର ଦିନ ଭୁବନେଶ୍ୱରର ଇଡିକଲ ପ୍ରେକ୍ଷାଳୟରେ ଅନୁଷ୍ଠିତ ଏହି ଭବ୍ୟ ନାଗରିକ ସମ୍ବର୍ଦ୍ଧନା ଉତ୍ସବରେ ମୁଖ୍ୟ ଅତିଥିରୂପେ ଅର୍ଥମନ୍ତ୍ରୀ ପ୍ରସନ୍ନ ଆଚାର୍ଯ୍ୟ,ସମ୍ମାନୀତ ଅତିଥିରୂପେ ମେୟର ଅନନ୍ତ ନାରାୟଣ ଜେନା ଓ କିଟ୍ ବିଶ୍ୱବିଦ୍ୟାଳୟର ପ୍ରତିଷ୍ଠାତା ଅଚ୍ୟୁତ ସାମନ୍ତ ଯୋଗଦେଇଥିଲେ ।
ଅନଃ ରାଜ୍ୟଛାତ୍ର ଜୀବନ ଦର୍ଶନ ଜାତୀୟ ସଂହତି ତଥା ବିବିଧତାରେ -ଏକତା-ଭାରତର ବିଶେଷତା ଏହାର ପ୍ରତ୍ୟେକ୍ଷ ଅନୁଭୁତି ଦେଉଥିବା ଏକ କାର୍ଯ୍ୟକ୍ରମ ଯାହାକୁ ଅଖିଳ ଭାରତୀୟ ବିଦ୍ୟାର୍ଥୀ ପରିଷଦ ଦ୍ୱାରା୧୯୬୬ ମସିହାରୁ ଆରମ୍ଭ କରାଯାଇଛି ।
ଏହି ଯାତ୍ରାରେ ପ୍ରତିବର୍ଷ ଉତର-ପୂର୍ବାଞ୍ଚଳର ୭ଟି ରାଜ୍ୟର ଛାତ୍ରଛାତ୍ରୀମାନେ ଦେଶର ଅନ୍ୟାନ୍ୟ ରାଜ୍ୟକୁ ଭ୍ରମଣରେ ଯାଆନ୍ତି । ବିଭିନ୍ନ ପରିବାରରେ ରୁହନ୍ତି ଏବଂ ବିଭିନ୍ନ କାର୍ଯ୍ୟକ୍ରମ ମାଧ୍ୟମରେ ଆମ ଦେଶର ବିବିଧତା ମଧ୍ୟରେ ଆମେ ଭାରତବାସୀ ଏହାର ପ୍ରତ୍ୟେକ୍ଷ ଅନୁଭୁତି ନିୟନ୍ତି ।
ସୌଭାଗ୍ୟର ବିଷୟ ୧୯ ଜଣ ଛାତ୍ରୀ ଓ ୧୧ ଜଣ ଛାତ୍ର ସମେତ ୩୦ ଜଣ ଉତର-ପୂର୍ବାଞ୍ଚଳର ରାଜ୍ୟର ଛାତ୍ର ଛାତ୍ରୀମାନଙ୍କର ଏକ ଦଳ "ଅନ୍ତଃ ରାଜ୍ୟଛାତ୍ର ଜୀବନ ଦର୍ଶନ-୨୦୧୨" ଅନ୍ତର୍ଗତ ତିନି ଦିନ ପାଇଁ ଓଡିଶା ଆସିଛନ୍ତି ।
୮ ତାରିଖ ସକାଳେ ଭୁବନେଶ୍ୱର ରେଲୱେଷ୍ଟେସନରେ ପହଞ୍ଚିବାପରେ ସେମାନଙ୍କୁ ଭବ୍ୟ ସ୍ୱାଗତ କରାଯାଇଥିଲା । ଏହାପରେ ରାଜଧାନୀର ୩୦ଟି ଅତିଥି ପରିବାର ସେମାନଙ୍କୁ ନିଜ ନିଜ ଘରକୁ ନେଇଯାଇଥିଲେ ।
ସେମାନେ ତିନିଦିନ ଧରି ଅତିଥି ହୋଇଥିଲେ ଏକାମ୍ର ନଗରୀର ଅତିଥି ପରିବାରରେ । ପରିବାର ମଧ୍ୟରେ ସେମାନେ ନିଜର ଦୈନଦିନ କାମସାରି ବାହାରି ଯାଉଥିଲେ ବିଭିନ୍ନ ସ୍ଥାନ ପରିଦର୍ଶନରେ ପୁଣି ସେମାନେ ରାତ୍ରୀରେ ଫେରି ଆସୁଥିଲେ ପରିବାର ମଧ୍ୟକୁ । ଯେଉଁ ପରିବାରରେ ସେହି ଅତିଥିମାନେ ରହୁଥିଲେ ସେହି ପରିବାରର ଆନନ୍ଦ କହିଲେ ନସରେ ।
ତିନିଦିନରେ ସେହି ଛାତ୍ରଛାତ୍ରୀମାନେ କିସ୍ ର ଛାତ୍ର ଛାତ୍ରୀମାନଙ୍କ ସହିତ ଭାବ ବିନିମୟ,ଗୀତା ବୈଷୟିକ ମହାବିଦ୍ୟାଳୟରେ ଏକ ଭବ୍ୟ ସ୍ୱାଗତ କାର୍ଯ୍ୟକ୍ରମ,ବିଶ୍ୱ ପ୍ରସିଦ୍ଧ କୋଣାର୍କ ମନ୍ଦିର ଦର୍ଶନ,ପିପିଲି ନିକଟସ୍ଥ ଦରଡା ଗ୍ରାମ ପରିଦର୍ଶନ,ନେତାଜୀ ଜନ୍ମ ସ୍ଥାନରେ ଶ୍ରଦ୍ଧାଞ୍ଜଳୀ ଅର୍ପଣ ତଥା ରେଭେନ୍ସା ବିଶ୍ୱବିଦ୍ୟାଳୟ ପରିସରରେ କାର୍ଯ୍ୟକ୍ରମରେ ଯୋଗ ଦେଇଥିଲେ ।
ଅତିଥିମାନଙ୍କୁ ସ୍ୱାଗତ କରିବାପାଇଁ ଗଠିତ ହୋଇଛି ସ୍ୱାଗତ ସମିତି । ଏଥିରେ ଅଧ୍ୟକ୍ଷ ଅଛନ୍ତି ବିଧାୟକ ପ୍ରତାପ ଷଡଙ୍ଗୀ ଓ ସଂପାଦକ ଖଗେଶ୍ୱର ଖଣ୍ଡାୟତ ।
ପୂର୍ବତନ କୃଷି ମନ୍ତ୍ରୀ ଅମର ପ୍ରସାଦ ଶତପଥି,ଶିକ୍ଷାବିତ ଡଃ.ଅଚ୍ୟୁତ ସାମନ୍ତ,ଉତ୍କଳ ବିଶ୍ୱବିଦ୍ୟାଳୟର ପି.ଜି. କାଉନସିଲର ଅଧ୍ୟକ୍ଷ ଅଧ୍ୟାପକ ପ୍ରଫୁଲ ମିଶ୍ର, ଗୋପିନାଥ ମହାନ୍ତି,ଶିକ୍ଷାବିତ ଓ ଚଳଚିତ୍ର ନିର୍ମାତା ବିରଞ୍ଚିନାରାୟଣ ପଣ୍ଡା, ନାଇଡୁ ଶିକ୍ଷାନୁଷ୍ଠାନର ଅଧ୍ୟକ୍ଷା ଏ.ପି.ନାଇଡୁ, ଯୁବ ସମାଜସେବୀ ଜଗନ୍ନାଥ ପ୍ରଧାନ, ଶିଳ୍ପପତି ଅଜୟ ଅଗ୍ରୱାଲ, ଶିକ୍ଷାବିତ ବିନୋଦ ଦାସ, ଯୋଗାଣ ନିଗମର ପୂର୍ବତନ ଅଧ୍ୟକ୍ଷ ସୁଦିପ୍ତ କୁମାର ରାଏ ପ୍ରମୁଖ ସଦସ୍ୟ ରହିଛନ୍ତି ।
୧୧ ତାରିଖ ସକାଳେ ଭୁବନେଶ୍ୱର ରେଲୱେଷ୍ଟେସନରେ ତାଙ୍କୁ ବିଦାୟ ସମ୍ବର୍ଦ୍ଧନା ଦିଆଯିବ । ସେହିଦିନ ସେମାନେ ଯେତେବେଳେ ବ୍ରହ୍ମପୁର ରେଲୱେଷ୍ଟେସନରେ ପହଞ୍ଚିବେ ସେଠାରେ ମଧ୍ୟ ତାଙ୍କୁ ସ୍ୱାଗତ ସମର୍ଦ୍ଧନା ଜ୍ଞାପନ କରାଯିବ ବୋଲି ସଂଗଠନ ସଂପାଦକ ଗୋବିନ୍ଦ ନାୟକ ପ୍ରକାଶ କରିଛନ୍ତି ।
This site uses Akismet to reduce spam. Learn how your comment data is processed.
